Μια κινηματογραφική προβολή, ξεχωριστής συναισθηματικής αξίας, για το δημιουργικό ντοκιμαντέρ που ξετυλίγει τη σπουδαία καλλιτεχνική διαδρομή του σκηνοθέτη και ηθοποιού Γιώργου Μεσσάλα «**Ταξίδι Πνοής», σε σκηνοθεσία Χρήστου Ν. Καρακάση,** θα πραγματοποιηθεί στη γενέτειρα πόλη του γνωστού θεατρανθρώπου, το Αιγάλεω. Στον φιλόξενο χώρο του κινηματογράφου Λάμπρος Κωνσταντάρας, στις 24 Μαΐου και ώρα 20:00, οι θεατές θα έχουν την ευκαιρία να απολαύσουν το «Ταξίδι Πνοής», ένα έργο με ανθρωποκεντρική προσέγγιση για το θέατρο και τους λειτουργούς του. Η δημιουργική κατάθεση του σκηνοθέτη Χρήστου Ν. Καρακάση συνθέτει μια ταινία που ξεφεύγει από τα συνήθη πορτραίτα και εμβαθύνει στον εσωτερικό κόσμο της τέχνης. Η ταινία πλαισιωμένη από κείμενα και μουσική σένσουαλ όπερας, σε σύνθεση και ερμηνεία Βασιλικής Κάππα, κορυφώνει τη συναισθηματική ένταση αποκαλύπτοντας καρέ καρέ τη ζωή και τον ψυχισμό του πρωταγωνιστή. Την ταινία πλαισιώνουν αριστοτεχνικά οι αφηγήσεις ανθρώπων που έζησαν από κοντά τη διαδρομή του καλλιτέχνη. Η κινηματογράφηση διήρκησε ενάμισι χρόνο ολοκληρώνοντας αβίαστα τη σεναριακή φόρμα και αφήνοντας τις ιδέες και τους συσχετισμούς να ωριμάσουν προκειμένου να αποτυπωθεί στην οθόνη η βαθύτερη εσάνς της σκηνοθετικής πρόθεσης και να συνδυαστεί με τα πολύτιμα στιγμιότυπα του ψηφιοποιημένου υλικού από παραστάσεις του παρελθόντος, που αποτελούν από μόνα τους ένα ιστορικό αρχείο ανεκτίμητου πλούτου για το ελληνικό θέατρο, με ένα καταιγιστικό μοντάζ να καθηλώνει τον θεατή για ενενήντα λεπτά.

**Σκηνοθετικό Σημείωμα**

Στα γυρίσματα η κάμερα έγραφε ελεύθερα, και μέσα από την επεξεργασία του πολύωρου υλικού, αναζητήσαμε τα μικρά μας διαμάντια. Ο Γιώργος Μεσσάλας ήταν και είναι πάντα έτοιμος και πρόθυμος. Η ειλικρίνεια που είχε στα γυρίσματα έχει αποτυπωθεί στην ταινία. Με την ταινία απευθύνομαι σε όλον τον κόσμο που θέλει να ταξιδέψει. Να μπει μαζί μας σε ένα καράβι σκέψεων, συναισθημάτων, ιδεών. Η πιο ελεύθερη φόρμα δημιουργεί συνδετικές σχέσεις με τη μορφή, δίχως η αφήγηση να είναι καταγραφή ή περιγραφή, αλλά καταλύτης και δημιουργική αναπαράσταση. Είμαστε παρόντες, δίχως να παραβιάζουμε τον χώρο της αναγκαίας ζωτικής απόστασης.

**Περίληψη**

Ο Γιώργος Μεσσάλας υπήρξε βοηθός και προσωπικός φίλος μεγάλων θεατρανθρώπων, του Αλέξη Μινωτή και του Αλέξη Σολομού. Το 1973 ίδρυσε το «Μοντέρνο Θέατρο» και σκηνοθέτησε τη σάτιρα του Α. Ουέσκερ «Τα πατατάκια», για πρώτη φορά στην Ελλάδα, ενώ το 1974 σκηνοθέτησε και πρωταγωνίστησε στο έργο «Νύχτα δολοφόνων». Ερμήνευσε κλασικό ρεπερτόριο, ενώ σκηνοθέτησε πάμπολλες παραστάσεις στο Εθνικό Θέατρο, στο Ωδείο Ηρώδου του Αττικού, στον Λυκαβηττό, στο Ελεύθερο Θέατρο, και πραγματοποίησε περιοδείες σε πολλές χώρες του εξωτερικού αλλά και σε όλη τη χώρα. Από το 1992 έως το 2012 στεγάστηκε επαγγελματικά στο θέατρο «Αλκυονίδα. Συνεχιστής μιας παράδοσης που στα σημερινά χρόνια είναι πολύτιμη για κάθε καλλιτέχνη και σκεπτόμενο άνθρωπο. Ευτύχησε να γνωρίσει από κοντά τον Γιώργο Ζαμπέτα, ενώ ήταν στενός φίλος και συνεργάτης της Αλίκης Βουγιουκλάκη.

***«Το θέατρο για τους ανθρώπους»*** ήταν η σκέψη που μόνιμα τον απασχολούσε και σύμφωνα με αυτήν λειτούργησε. Κάθε βράδυ, όταν τελείωνε η παράσταση, συζητούσε με τους θεατές θέλοντας να τους μυήσει στη μαγεία της τέχνης. Με έναν δικό του πρωτοποριακό τρόπο κατέβαινε, σαν απλός θεατής, στο σκαλάκι της αλκυονίδας, για να συναισθανθεί την οπτική από την πλευρά των καθισμάτων και να εισπράξει την ατμόσφαιρα. Έτσι δημιουργούσε μία ενδιαφέρουσα δια-δραστική λειτουργία ανάμεσα σε αυτόν και το κοινό, ενώ η παράσταση είχε τελειώσει.

Οργάνωση παραγωγής Βασιλική Κάππα

Σενάριο –σκηνοθεσία- Φωτογραφία Χρήστος Ν. Καρακάσης

Φωτογραφία –Συμπληρωματικές λήψεις Ορέστης Δούρβας Ορφέας Δούρβας

Μουσική Σύνθεση - Κείμενα - Ερμηνεία Βασιλική Κάππα

Βοηθοί Παραγωγής Μαρία Κάππα, Νίκος Ψαλτάκης

Παραγωγή Κινηματογραφική Εταιρεία Κουίντα

Συνεργάτης-Συμπαραγωγός-Διανομή: Εταιρεία Tickets Tickets

Διάρκεια 90 λεπτά form DCP έγχρωμο

**Κινηματοθέατρα Λ. Κωνσταντάρας - Ρ. Βλαχοπούλου**

**Προβολή 24 Μαίου και ώρα 20:00**

**Κουντουριώτου 40 12242 Δήμος Αιγάλεω**